<classify> MAMLAKA ya Elimu na Mafunzo ya Ufundi Stadi Veta imeshauriwa kutengeneza mitaala itakayokidhi mahitaji ya raslimali watu viwandani.Ushauri huo ulitolewa na Meneja Raslimali Watu wa Kampuni ya Hill iliyopo wilayani Bagamoyo, Edwin Muimbula. Akizungumza na waandishi wa habari kutoka kampuni ya magazeti ya serikali ya Tanzania Standard Newspapers TSN iliyokuwa kiwandani hapo hivi karibuni, alisema upo uhitaji mkubwa wa wataalamu wa ndani wa kazi za viwandani.Hill Group inaendesha viwanda vinavyozalisha bidhaa tofauti ikiwamo maji ya kunywa ya Hill Water, vifungashio na vyakula vya mifugo. Alisema katika kukidhi hilo, serikali kupitia Veta haina budi kutengeneza mitaala itakayosaidia kupata wataalamu kulingana na uzalishaji husika wa kiwanda.Tunaomba wachukue mawazo kutoka kwa wekezaji mbalimbali; watengeneze aina ya mitaala kuligana na uzalishaji unaofanyika, alisema Muimbula.Alisema mitaala husika itasaidia kupata wafanyakazi wenye uwezo wa kazi na siyo nadharia. Hill Group ni miongoni mwa viwanda vikubwa mkoani Pwani kilichoajiri wafanyakazi 519 ambao kati yao, 445 wana ajira za kudumu.Katika hatua nyingine, Meneja Biashara na Uhusiano wa Kiwanda cha Good Will cha wilayani Mkuranga, Msafiri Figa alipozungumza na waandishi, alieleza changamoto ya ukosefu wa wataalamu wazawa wa kuendesha mitambo. Alisema kiwanda hicho kinachozalisha vigae kilichopo kata ya Nyamatwa, Tarafa ya Mkamba, wamekuwa wakilazimika kuajiri wataalamu kutoka nje ya nchi. Hata hivyo, alisema utegemezi wa wataalamu wa nje unakuwa na changamoto pale wanapochelewa kupata mrejesho kutoka mamlaka zinazotoa vibali vya kazi.Machi mwaka huu tulifunga uzalishaji kwa siku 40 baada ya wataalamu kuzuiwa kubaki nchini, alisema Figa.Taarifa za mkoa zinaonesha mkoa wa Pwani una jumla ya viwanda 1,192 ambavyo kati yake, vikubwa ni 56, vya kati 85, vidogo 350 na vidogo zaidi 701. Kwa mujibu wa mkuu wa mkoa wa Pwani, Evarist Ndikilo, uwekezaji wa viwanda umezalisha ajira zipatazo 90,000.Mkoa wa Pwani unaundwa na halmashauri tisa za Kibaha Mji, Kibaha Vijijini, Bagamoyo, Chalinze, Kisarawe, Mkuranga, Kibiti, Rufiji na Mafia.  <topic>: KITAIFA 